ROZHODNUTIE RADY
z 8. novembra 2007
o pristúpení Bulharska a Rumunska k Dohovoru o zákaze riadenia motorového vozidla, vypracovanému na základe článku K.3 Zmluvy o Európskej únii
(2007/765/ES)
RADA EURÓPSKEJ ÚNIE,
so zreteľom na Zmluvu o Európskej únii,
so zreteľom na Zmluvu o pristúpení z roku 2005,
so zreteľom na Akt o pristúpení z roku 2005, a najmä na jeho článok 3 ods. 4,
so zreteľom na odporúčanie Komisie,
so zreteľom na stanovisko Európskeho parlamentu (1),
keďže:
(1)
Dohovor o zákaze riadenia motorového vozidla, vypracovaný na základe článku K.3 Zmluvy o Európskej únii (2) (ďalej len „Dohovor o zákaze riadenia motorového vozidla“) bol podpísaný v Luxemburgu 17. júna 1998, ale zatiaľ nenadobudol platnosť.
(2)
Článok 3 ods. 3 aktu o pristúpení ustanovuje, že Bulharsko a Rumunsko pristupujú k dohovorom a protokolom, ktoré sú uvedené v prílohe I k aktu o pristúpení, okrem iného k Dohovoru o zákaze riadenia motorového vozidla. Tieto nadobudnú platnosť vo vzťahu k Bulharsku a Rumunsku v deň, ktorý určí Rada.
(3)
V súlade s článkom 3 ods. 4 aktu o pristúpení urobí Rada všetky úpravy potrebné v dôsledku pristúpenia k uvedeným dohovorom a protokolom,
ROZHODLA TAKTO:
Článok 1
Dohovor o zákaze riadenia motorového vozidla nadobudne platnosť vo vzťahu k Bulharsku a Rumunsku v deň, keď nadobudne platnosť pre pôvodné signatárske členské štáty.
Článok 2
Znenie Dohovoru o zákaze riadenia motorového vozidla, ktoré je vyhotovené v bulharskom a rumunskom jazyku (3), je autentické za rovnakých podmienok ako ostatné znenia dohovoru.
Článok 3
Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
V Bruseli 8. novembra 2007